ऋचा मेमोरियल क्रिकेट : आर्मी फाइनलमा
विभागीय टोली त्रिभुवन आर्मी क्लब विराटनगरमा जारी प्रथम ऋचा मेमोरियल टी–२० क्रिकेट प्रतियोगितामा विभागीय प्रतिद्वन्द्वी एपीएफलाई २३ रनले हराउँदै फाइनल पुगेको छ । समान अंक भए पनि नेट रनरेटका आधारमा फाइनल पुग्यो ।
विराटनगर — विभागीय टोली त्रिभुवन आर्मी क्लब विराटनगरमा जारी प्रथम ऋचा मेमोरियल टी–२० क्रिकेट प्रतियोगितामा विभागीय प्रतिद्वन्द्वी एपीएफलाई २३ रनले हराउँदै फाइनल पुगेको छ । समान अंक भए पनि नेट रनरेटका आधारमा फाइनल पुग्यो ।समुह ‘क’ मा एपीएफले लगातार दुई खेल जितेर ४ अंकसहित शीर्षस्थानमा थियो । आर्मी एक जितेर २ अंकसहित दोस्रोमा थियो । बुधबार अन्तिम लिग खेलमा आर्मी भाग्यमानी बन्यो । एपीएफले छाडेको १ सय ५९ रनको लक्ष्य आर्मीले १८.५ ओभरमा पूरा गर्दा नेट रनरेटका आधारमा स्वतः फाइनल पुग्ने थियो । तर, आर्मीले १७ ओभरमा ४ विकेट गुमाई १ सय ५१ रन जोड्यो । खराब प्रकाशका कारण अम्पायरले खेल रोकेपछि डकवर्थ लुइस पद्धतिमा आर्मी २३ रनले विजयी हुँदै उपाधि यात्रामा पुग्यो । आर्मीको जितमा राजेश पुलामी मगरले उत्कृष्ट ब्याटिङ गरे । म्यान अफ द म्याच उनले २६ बलमा एक चौका र ६ छक्कासहित अविजित ४९ रन जोडे । रमेश भट्टले २९ बलमा ५ चौका र एक छक्कासहित ४१ रन र कप्तान विनोद भण्डारीले २१ बलमा २६ रनको योगदान गरे ।यसअघि पहिला ब्याटिङ गरेको एपीएफले ५ विकेट क्षतिमा १ सय ५८ रन बनाएको थियो । टोलीका प्रदीप ऐरीले ४३, अमरसिंह राउटेलाले २३ बलमा ५ चौका र २ छक्कासहित अविजित ४२ र अरुण ऐरीले १६ बलमा २३ रनको योगदान गरेका थिए । एपीएफका अमरसिंह र पुरन बिकेले अन्तिम विकेटमा ५७ रनको साझेदारी गरेका थिए ।आर्मीका सुमित श्रेष्ठले ३२ रन दिएर २ विकेट तथा जितेन्द्र मुखियाले ४ ओभरमा २४ रन खर्चेर २ विकेट लिएका थिए ।सोही समूहमा एक म्याच जितेर २ अंक जोडेको भारत बिहारको नरपथगन्ज टिम बुधवार मैदानमा नआएपछि वाईआरसीसी विराटनगरलाई विजेता घोषित गरियो । लिगका दुवै खेल हारेर नरपथगन्ज प्रतियागिताबाट बाहिरएको छ । बिहीबार समूह ‘ख’मा नेपाल पुलिस र दिल्ली युनाइटेड तथा एनबी समूह धनगढी र एनबीएससी विराटनगरबीच प्रतिस्पर्धा हुनेछन् ।